Predkladacia správa

Ministerstvo práce, sociálnych vecí a rodiny Slovenskej republiky predkladá na základe Plánu legislatívnych úloh vlády Slovenskej republiky na rok 2017 do legislatívneho procesu návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov, a ktorým sa menia a dopĺňajú niektoré zákony (ďalej len „návrh zákona“). Návrh zákona bol  vypracovaný v súlade s Programovým vyhlásením vlády Slovenskej republiky (podpora dostupnosti rôznych foriem odbornej pomoci ohrozeným a rizikovým rodinám s deťmi, zameraných na podporu plnenia funkcií rodiny; pokračovanie v procese deinštitucionalizácie náhradnej starostlivosti, vrátane odbornej pomoci zameranej na zotrvanie detí v starostlivosti ich rodičov, resp. na návrat detí do rodičovskej starostlivosti). 

Návrh zákona bol spracovaný v súlade so zásadami, na ktorých je právna úprava sociálnoprávnej ochrany detí a sociálnej kurately postavená, navrhovanými zmenami a doplneniami je osobitne napĺňaná zásada prednosti prirodzeného rodinného prostredia a zásada prednosti umiestňovania detí, ktoré nemôžu vyrastať vo svojom prirodzenom rodinnom prostredí do formálnej starostlivosti príbuzných a blízkych. Primárnym cieľom návrhu zákona je zlepšiť situáciu v dostupnosti odbornej pomoci deťom a ich rodinách založenej na dobrovoľnej báze a utvorenie podmienok na zlepšenie profesionality výkonu opatrení v zariadeniach. Na základe výsledku odbornej diskusie zástupcov štátnej správy, zariadení sociálnoprávnej ochrany detí a sociálnej kurately (vrátane Fóra riaditeľov a zamestnancov detských domovov, Združenia  neštátnych detských domovov, Asociácie krízových stredísk, zástupcov resocializačných stredísk) a akreditovaných subjektov pôsobiacich v oblasti sociálnoprávnej ochrany detí a sociálnej kurately, je podstatou navrhovaného riešenia využitie potenciálu zariadení sociálnoprávnej ochrany detí a sociálnej kurately  na riešenie dostupnosti ambulantnej a terénnej odbornej pomoci deťom a ich rodinám, ako aj na zlepšenie dostupnosti odbornej pomoci pobytovou formou a súbežné riešenie financovania výkonu opatrení v zariadeniach. Po dohode zástupcov zariadení bol sformovaný návrh riešenia - vytvorenie nového multifunkčného druhu zariadenia „centra pre deti, ich rodiny a plnoletých“ z dnešných druhov zariadení (detský domov, krízové stredisko, resocializačné stredisko). 
Súčasťou návrhu novely sú aj zmeny v podmienkach výkonu resocializačných programov v zariadeniach. Okrem zmien celkových podmienok resocializačného procesu, vrátane zmien priestorového a personálneho zabezpečenia resocializácie, sa navrhuje sprísnenie podmienok prijímania na resocializačný program. 
Návrh zákona rieši aj niektoré aplikačné problémy (napr. v oblasti sprostredkovania náhradnej rodinnej starostlivosti, akreditácií) a  predpokladá, že časť podrobností bude, tak ako doposiaľ, ustanovená všeobecne záväzným právnym predpisom.   
Návrh zákona zároveň v čl. II. obsahuje súvisiaci (osobitne s výkonom opatrení sociálnej kurately detí) návrh zmien a doplnení zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, ktoré primárne reagujú na aplikačné problémy v situáciách, kedy je potrebné zabezpečiť dieťaťu poskytnutie špecializovanej ambulantnej zdravotnej starostlivosti v špecializačnom odbore detská psychiatria z dôvodu diagnostiky resp. liečby dieťaťa závislého od alkoholu, drog a patologického hráčstva a zákonný zástupca dieťaťa (ďalšie osoby, ktoré môžu dať informovaný súhlas za dieťa) alebo samotné dieťa odmieta poskytovanie špecializovanej ambulantnej zdravotnej starostlivosti. 

Súčasťou predkladaného návrhu je aj plnenie ďalšieho programového záväzku vlády Slovenskej republiky (vláda posilní finančnú podporu starostlivosti príbuzných a blízkych o deti, o ktoré sa nestarajú ich biologickí rodičia, aby čo najviac takýchto detí vyrastalo v rodinnom prostredí). Na podporu navrhovaných zmien v článku I., osobitne na podporu procesu deinštitucionalizácie sa v čl. III. predkladaného návrhu zákona navrhuje zlepšenie finančnej podpory náhradnej starostlivosti zmenami a doplneniami zákona č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov. 

Návrh zákona je vypracovaný v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a súčasne je v súlade aj s právom Európskej únie. 
 
Návrh novely zákona zakladá vplyvy na rozpočet verejnej správy a nebude mať vplyvy na podnikateľské prostredie, na životné prostredie a ani na informatizáciu spoločnosti. Návrh novely má pozitívny sociálny vplyv. 

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozporom uvedeným vo vyhlásení, ktoré je súčasťou návrhu zákona.  

Návrh zákona sa nepredkladá do vnútrokomunitárneho pripomienkového konania. Účinnosť návrhu zákona sa predpokladá  v čl. I od 1. apríla 2018 (okrem 41. bodu a bodu 94 §100aa, pri ktorom sa navrhuje účinnosť od 1.janára 2019) a v čl. III od 1. júla 2018, dĺžka legisvakačnej lehoty je primeraná vzhľadom na implementáciu zákona do aplikačnej praxe.